Մայիսի 23-ին Երևանի Մխիթար Հերացու անվան պետական բժշկական համալսարանում տեղի ունեցավ Արմենուհի Սիսյանի «Հազար տարվա կարոտ» Անդինի մատենաշարով լույս տեսած բանաստեղծությունների ժողովածուի շնորհանդեսը: Ողջույնի խոսքով հանդես եկավ հեղինակը: Արմենուհի Սիսյանը հատկապես շեշտեց, որ դեռևս ապրիլ ամսվա սկզբին նախատեսված գրքի շնորհանդեսը հետաձգվում էր մինչև այսօր՝ պատճառաբանված հայրենիքի սահմանին տեղի ունեցող իրադարձություններով, որոնք իրենց վրա էին սևեռում բոլորիս ուշադրությունը՝ երկրորդելով մնացյալը: «Այնուամենայնիվ, իրական հայրենասիրությունը այն է, երբ յուրաքանչյուրն իր տեղում է ու անում է իր գործը, և այս պարագայում տեղին է ասել, որ իմ զենքն իմ գրիչն է»: